SAUK gaan DA-advertensies uitsaai | Maroela Media
Dit kom nadat die Onafhanklike Uitsaai-owerheid (Okosa) se klagte- en nakomingskomitee Woensdagaand die DA se saak teen die SAUK uitgestel het. Wandile Tutani, voorsitter van die komitee, het Woensdagaand by Okosa se hoofkantoor in Sandton aangekondig dat die saak onbepaald uitgestel word aangesien die SAUK 'n nuwe regspan aangestel het. Die nuwe regspan sal eers die feite van die saak ondersoek en dan besluit of die saak moet voortgaan.
Die DA het nie die versoek om uitstel teengestaan nie. Helen Zille, DA-leier, het egter gesê dit is op voorwaarde dat die party se advertensies onmiddellik uitgesaai word. "Dit is 'n oorwinning vir gesonde verstand." Terry Motau, vir die SAUK, het bevestig dat die openbare uitsaaier onmiddellik die DA se ses advertensies sal uitsaai.
Die SAUK het die DA einde verlede week meegedeel dat die openbare uitsaaier nie die party se advertensies op televisie of radio gaan uitsaai nie. Die SAUK het aangevoer dat die advertensie geweld aanhits en het die DA versoek om gewysigde weergawes van die advertensies te verskaf.
Nuuskommentaar: Steel die SAUK 'n vry en regverdige verskiesing?
Lekker stert tussen die bene weghardloop. Wys weereens dat die kaders in die SABC geen grysstof in hulle boonste verdieping het nie. Die DA lag al die pad stembus toe, hulle gaan heelwaarskynlik n paar meer stemme kry. Wonder nou net hoe raak mens ontslae van die ouens in die SABC.